തുയ്യം തടി ഡിപ്പോ തൊഴില് വകുപ്പ് ഇടപെടുന്നു, ജില്ലാ ലേബര് ഓഫീസര് റിപ്പോര്ട്ട് ആവശ്യപ്പെട്ടു കൊല്ലം: വനം വകുപ്പിന്റെ തുയ്യം തടി ഡിപ്പോയില് ചുമട്ടുതൊഴിലാളികളുടെ ചൂഷണം സംബന്ധിച്ച് പരാതി വ്യാപകമായതോടെ പ്രശ്നം പരിശോധിക്കാന് തൊഴില് വകുപ്പ് ഇടപെടുന്നു. ഡിപ്പോ കേന്ദ്രീകരിച്ചുള്ള തൊഴിലാളികള്ക്കെതിരെ ഉയര്ന്ന പരാതി അന്വേഷിച്ച് റിപ്പോര്ട്ട് സമര്പ്പിക്കാന് അസി. ലേബര് ഓഫീസര്ക്ക് ജില്ലാ ലേബര് ഓഫീസര് നിര്ദ്ദേശം നല്കി. ചുമട്ടുകൂലിയുമായി ബന്ധപ്പെട്ട് തടി ഡിപ്പോയില് നടക്കുന്ന ചൂഷണം സംബന്ധിച്ച് കേരളകൗമുദി പ്രസിദ്ധീകരിച്ച വാര്ത്തകളെ തുടര്ന്നാണ് നടപടി. അസി. ലേബര് ഓഫീസര് ഇന്ന് തുയ്യം ഡിപ്പോയിലെത്തി വനം വകുപ്പ് അധികൃതര്, തൊഴിലാളികള് എന്നിവരില് നിന്ന് വിവരങ്ങള് ശേഖരിക്കും. തൊഴിലാളികളുടെ ചൂഷണത്തിന് ഇരയായ സ്വകാര്യവ്യക്തികള്, തടിമില് ഉടമകള് എന്നിവരുടെ പരാതികളും കേള്ക്കും. അതേസമയം, വനം വകുപ്പ് ഇതുവരെ ഇക്കാര്യത്തില് ഇടപെട്ടിട്ടില്ല. കഴുത്തറുപ്പന് കൂലി തെറ്റിദ്ധരിപ്പിച്ച് ജില്ലയിലെ മറ്റ് തടി ഡിപ്പോകളിലേതിനെക്കാള് ഉയര്ന്ന ചുമട്ടുകൂലിയാണ് തുയ്യത്ത് ഈടാക്കുന്നത്. ഒരു ക്യുബിക് മീറ്റര് തടി കയറ്റുന്നതിന് 3,000 രൂപയാണ് കൂലി. ഒരു മീറ്ററിനേക്കാള് അല്പം തടി കൂടുതലുണ്ടെങ്കില് അതിന് ആനുപാതികമായ നിരക്കിന് പകരം രണ്ട് ക്യുബിക് മീറ്ററിനുള്ള 6,000 രൂപ പിടിച്ചുവാങ്ങും. ഇത് കാരണം തുയ്യം തടി ഡിപ്പോയിലെ വ്യാപാരവും ഇടിഞ്ഞു. തൊഴില് വകുപ്പ് നിശ്ചയിച്ചതെന്ന് തെറ്റിദ്ധരിപ്പിച്ച് രസീത് എഴുതി നല്കിയാണ് അന്യായ കൂലി പിടിച്ചുവാങ്ങുന്നത്. ആനുപാതിക കൂലി നിശ്ചയിക്കണം തൊഴിലാളികളുടെ കൊള്ള സംബന്ധിച്ച് പരാതി വ്യാപകമായ സാഹചര്യത്തില് തുയ്യം തടി ഡിപ്പോയില് തൊഴില് വകുപ്പ് ഇടപെട്ട് ന്യായമായ കൂലി നിശ്ചയിക്കണമെന്ന ആവശ്യം ശക്തമായിട്ടുണ്ട്. ഒരു ക്യുബിക് മീറ്ററിനേക്കാള് അല്പം അധികമുണ്ടെങ്കില് പോലും രണ്ട് ക്യുബിക് മീറ്ററിന്റെ കൂലി വാങ്ങുന്ന അന്യായം നിറുത്തലാക്കി ആനുപാതിക നിരക്ക് ഏര്പ്പെടുത്തണമെന്ന ആവശ്യവുവുമുണ്ട്. പതിറ്റാണ്ടുകളായുള്ള തൊഴില് കേന്ദ്രമെന്ന നിലയില് ഇവിടുത്തെ തൊഴിലാളികളെ ചുമട്ടുതൊഴിലാളി ക്ഷേമനിധി ബോര്ഡില് അംഗങ്ങളാക്കി പദ്ധതി പ്രദേശമാക്കണമെന്ന ആവശ്യവുമുണ്ട്. ബോര്ഡില് അംഗങ്ങളാക്കിയാല് തൊഴിലാളികള്ക്ക് നിരവധി ആനൂകൂല്യങ്ങള് ലഭിക്കും. പദ്ധതി പ്രദേശമായി മാറുമ്ബോള് കൂലി ബോര്ഡിലാണ് അടയ്ക്കേണ്ടത്. അതോടെ കഴുത്തറുപ്പന് കൂലി ഒഴിവാകും. തുയ്യം തടി ഡിപ്പോയിലെ പ്രശ്നങ്ങള് സ്ഥലത്ത് പോയി പരിശോധിച്ച് റിപ്പോര്ട്ട് നല്കാന് അസി. ലേബര് ഓഫീസര്ക്ക് നിര്ദ്ദേശം നല്കിയിട്ടുണ്ട്. എ. ബിന്ദു ജില്ലാ ലേബര് ഓഫീസര്